stanford-oval/wikipedia huggingface dataset:
אייפון XR

| --- | --- |


אייפון XR בצבע כחול
 מידע כללי
 סוג:  סדרת דגמי טלפון חכם 
 מפתח:  אפל 
 יצרן:  פוקסקון
 תאריך הפצה:  26 באוקטובר 2018
 סדרה:  אייפון 
 הבא בסדרה:  אייפון 11 פרו 
 מידע טכני
 מערכת הפעלה:  במקור: iOS 12.0 הנוכחית: iOS 18
 מעבד:  A12 Bionic
 זיכרון:  3 גיגה-בית 
 מסך:  Liquid Retina‏ 6.1 אינץ' (150 מ"מ עם תאורה אחורית, רזולוציית (1792X828 px (326 ppi,
 מצלמה:  12 מגה-פיקסל
 סוללה:  3.81 V 11.21 W·h (2942 mA·h) Li-ion
 מידות
 רוחב:  75.7 מ"מ 
 גובה:  150.9 מ"מ 
 עובי:  8.3 מ"מ 
 משקל:  194 גרם
 www.apple.com/iphone-xr/
 
אייפון XR (באנגלית: iPhone XR; האות X נהגית כ"עשר") הוא טלפון חכם בעל מסך מגע מסוג אייפון של חברת אפל, המהווה את דור ההמשך לאייפון SE ואייפון 5C המוזלים, ומבוסס על מכשיר האייפון XS. זהו הדור ה-12 של מכשירי האייפון. המכשיר הוכרז ב-12 בספטמבר 2018, לצד מכשירי האייפון XS והאייפון XS מקס בתיאטרון סטיב ג'ובס באפל פארק שבקופרטינו, על ידי מנכ"ל החברה, טים קוק. הוא שוחרר רשמית ב-26 באוקטובר 2018. בישראל הגיע המכשיר לחנויות ב-1 בנובמבר. כתוצאה מהכרזת האייפון 11, מחירי ה-XR צנחו במאות שקלים. הייתה זו ירידת המחירים הגבוהה ביותר של אפל מאז האייפון הראשון.
המכשיר מצויד במסך LCD בגודל 6.1 אינץ' והוא המכשיר הזול ביותר בסדרת האייפון X, עם מחיר התחלתי של 749$ בארצות הברית ו-849€ באירופה (לדגם ה־64 ג'יגה-בייט). הוא כולל את אותו מעבד של האייפון XS וה-XS מקס, מערכת השבבים A12 Bionic שנבנתה בארכיטקטורת 7 ננומטר, אשר אפל טוענת שהוא "השבב החזק ביותר" במכשיר סלולרי אי פעם. המכשיר זמין בשישה צבעים: שחור, לבן, כחול, צהוב, קורל (גוון של כתום), ואדום, שאחוזים מקנייתו מוענקים כתרומה לעמותה "Prodouct Red" למלחמה באיידס. אייפון XR הוא מכשיר האייפון השני שנמכר בצבעים צהוב וכחול, אחרי אייפון 5C.
תכונות > חומרה

עיצובו של האייפון XR דומה לאייפון X. עם זאת, יש לו קצוות גדולים יותר, הוא עשוי אלומיניום והוא זמין במגוון רחב יותר של צבעים. בדומה לכל מכשירי ה-X של אייפון, אייפון XR מגיע עם חזית שחורה.
לאייפון XR חומרה דומה לזו של ה-XS, אך מספר תכונות הוסרו כדי להפחית את המחיר. במקום ה-3D Touch, אייפון XR מגיע עם טכנולוגיית Haptic Touch שבה המשתמש לוחץ זמן רב עד שהוא מרגיש רטט של מנוע טפטי. המכשיר מצויד במסך LCD המכונה Liquid Retina במקום מסך OLED שנמצא בשימוש במכשירי האייפון X,‏ XS ו-XS Max. תצוגת המכשיר היא ברזולוציית 1792×828 בצפיפות 326 PPI לעומת 458 PPI במכשירי X אחרים. יחס המסך לגוף של האייפון XR הוא 79.3%, הרבה יותר גבוה מאשר 67.6% שבאייפון 8 פלוס, לדוגמה, אבל עדיין נמוך יותר מאשר רוב הטלפונים האחרים בקטגוריית המחיר שלו. בניגוד למכשירים האחרים בסדרת X של אייפון, האייפון XR כולל מצלמה בודדת בגבו, אך עם זאת, היא מציעה מפרט דומה לאלה של המצלמות האחוריות באייפון XS ו-XS Max. בניגוד לאייפון XS, האייפון XR לא מגיע עם זום אופטי. העמידות למים של ה־XR נמוכה בקצת מזו של האייפון XS – עם ה־XR ניתן לצלול עד מטר אחד מתחת לפני המים במשך חצי שעה לעומת ה־XS שמציע צלילה של עד שני מטר מתחת למים במשך חצי שעה.
תכונות > תוכנה

האייפון XR מגיע עם iOS 12 שכבר מותקנת במכשיר. iOS 12 שוחררה רשמית בתאריך 17 בספטמבר 2018.
תכונות > קיבולת

האייפון XR משווק בשלושה נפחי אחסון: 64 ג'יגה-בייט, 128 ג'יגה-בייט ו־256 ג'יגה-בייט.
הפצה

שיווק המכשיר החל ב-26 באוקטובר 2018 ברחבי העולם, וב-1 בנובמבר החל להיות משווק בישראל.
ראו גם

אייפון XS
אייפון X
הערות שוליים

1 2  "iPhone XR: 6 Colors, Face ID, 'Liquid Retina' Display - Pre-order Oct. 19" (באנגלית). נבדק ב-2018-10-10.
↑  מיכל רז-חיימוביץ', ‏התחלתם לחסוך? מחירי האייפון החדש בישראל נחשפים, באתר גלובס, 11 בספטמבר 2019
↑  "iPhone XS vs. iPhone XR: Design, Tech Specs, and Price Comparison" (באנגלית). נבדק ב-2018-10-10.
↑  "Bezel-less Phone Comparison: Seeking the Highest Screen-to-Body Ratio | Digital Trends". Digital Trends (באנגלית אמריקאית). 2018-10-06. נבדק ב-2018-10-10.
↑  "Apple is releasing its brand new iPhone software. Here's what it's like". The Independent (באנגלית בריטית). נבדק ב-2018-10-10.
↑  "iOS 12: new features and the iOS 12.1 release date". TechRadar (באנגלית). נבדק ב-2018-10-10.
אורן (מחוז)

אורן (בצרפתית: Orne) הוא מחוז בחבל נורמנדי שבצפון מערב צרפת. קרוי על שם נהר אורן. בירתו היא העיר אלנסון. קוד המחוז הוא 61.
היסטוריה וגאוגרפיה

אורן הוא אחד מ-83 המחוזות שנוצרו במהפכה הצרפתית ב-4 במרץ 1790. רוב שטחו היה שייך לדוכסות נורמנדיה ומיעוטו לפרובינציית פרש. מהווה חלק מחבל נורמנדי תחתית, יחד עם המחוזות קלבדוס ומאנש.
המחוזות השכנים הם אור, אור ולואר, סארט, מאיין וקלבדוס. בתחום המחוז זורם נהר האורן, האזור משופע ביערות והנקודה הגבוהה ביותר היא בגובה 417 מטרים. המחוז היחיד בנורמנדי ללא גישה לים.
כלכלה ותרבות

מוצאה של גבינת הקממבר הוא מכפר באותו שם השוכן בתחומי מחוז אורן, גידול סוסים פופולרי מאוד באזור והמחוז מוביל בצרפת בתחום.
ביישוב סה שוכנת קתדרלת סה המפורסמת.
חלק מהתושבים דוברים ניב מיוחד של השפה הנורמנית.
אישים בני המקום

שארלוט קורדה, מתנקשת ז'ירונדינית, 1768-1793.
סופי דה סגיר, סופרת, 1799-1874.
רמי דה גורמון, סופר ומשורר, 1858-1915.
אמיל שארטייה, פילוסוף, 1868-1951.
פרנאן לז'ה, צייר ופסל, 1881-1955.
אנדרה ברטון, סופר ומשורר, 1896-1966.
אלכס קאפי, סופר שווייצרי, נולד ב-1961.
גלריה

נוף אופייני
נהר אורן
טירה באלנסון
הערות שוליים

↑  עד סוף שנת 2015 השתייך המחוז לחבל נורמנדי תחתית.
| --- | --- |
בקרת זהויות :  NLI: 987007554837005171  BnF: cb11940746x (data)  GND: 4288637-5  LCCN: n50002367  MusicBrainz: d7d84ef8-70e1-4898-8c52-752ad35a9924  SUDOC: 184955645  VIAF: 5608148574276124430001   WorldCat (עם VIAF): 5608148574276124430001
איסצ'יגואלסטיה

| איסצ'יגואלסטיה |
| --- | --- |
שלד של איסצ'יגואלסטיה  השוואה לאדם של איסצ'יגואלסטיה
תקופה
טריאס עליון, 231.4 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
תת־סדרה:: Anomodontia
משפחה:: Kannemeyeriidae
סוג:: איסצ'יגואלסטיה
מין:: Ischigualastia jenseni
שם מדעי
 Ischigualastia

איסצ'יגואלסטיה (שם מדעי: Ischigualastia) הוא סוג נכחד של זוחל מקבוצת התראפסידה אשר חי בטריאס העליון בארגנטינה. הוא קרוי על שם הפארק הארגנטינאי איסצ'יגואלסטו, בו נמצא.
מאפיינים

יצור זה היה קרוב של הפלסירה מאמריקה הצפונית והוא היה אחד מהגדולים שבצמחוני התקופה בה חי. במראהו הוא הזכיר היפופוטם בעל ניבים מצידי לסתותיו והיה בעל מקור קרני. אורכו הגיע לכ-3.5 מטר ומשקלו לכ-1–2 טון. הוא ניזון מצמחייה קרקעית ואולי נדד בלהקות ברחבי המישורים הארגנטינאים. אויבו העיקרי היה הזאורוסוכוס הענק.
יצור קדום זה שרד בסוף הטריאס ואולי נכחד עקב תחרות מצד הדינוזאורים שהתפתחו בתקופתו כמו ההררזאורוס או שנכחד מהתייבשות ומשינויי אקלים רחבים.
בתרבות

היצור מופיע בסדרה הדוקומנטרית מהפכת הדינוזאורים בפרק הראשון, שם כמה פרטים נרדפים בידי זאורוסוכוס ענקי אך מצליחים להרוג אותו בסוף.
איסצ'יגואלסטו

איסצ'יגואלסטו (בספרדית: Ischigualasto; ידוע גם בשם "עמק הירח") הוא פארק פרובינציאלי בפרובינציית סן חואן בצפון-מערב ארגנטינה, כ-320 ק"מ צפונית לעיר סן חואן.
גאוגרפיה

הפארק משתרע על פני 603.7 קמ"ר, בגובה ממוצע של כ-1,300 מטר מעל פני הים, באזור צחיח, שבו יורדים בין 80 ל-200 מ"מ גשם בשנה. פרובינציית סן חואן הכריזה על איסצ'יגואלסטו כפארק פרובינציאלי ב-1971, ובשנת 2000 הוא הוכרז כאתר מורשת עולמית, יחד עם הפארק הלאומי טלמפאז'ה, המצוי בתחומי פרובינציית לה ריוחה וגובל בו מצפון.
הפארק מכונה גם "ואז'ה דה לה לונה" (Valle de la Luna; מילולית, "בקעת הירח"), בשל נופיו, הכוללים תופעות של סחיפה שנגרמו מרוח ומים. שם זה הוענק לו ב-1946 בידי מועדון הרכב הארגנטינאי. כמה מתצורות הסלעים זכו לכינויים שונים, ובהם "הצוללת", "הספינקס" ועוד.
בפארק נמצאו שרידים פלאונטולוגיים רבים מתקופת הטריאס, שנחשבים למגוונים ולשמורים ביותר מסוגם בעולם כולו. מאובני הדינוזאורים שנמצאו בו כוללים, בין היתר, בעלי אגן דמוי לטאה ובעלי אגן דמוי עוף. כן מצויים בפארק מאובנים של עצים, שרכים ושבטבטים. בעבר, מזג האוויר באזור היה לח וגשום, וגדלו בו גם עצי שיטה, גינקגו ודקל. מרבית המאובנים הועברו למוזיאונים שונים, ומקצתם מוצגים במוזיאון הקטן שהוקם בפארק.
כיום דלילה הצמחייה בפארק ביותר, ומתבססת על מיני קקטוסים ושיחים נמוכים. עם בעלי החיים המצויים בו נמנים גואנקואים, מארות, שועלים, ננדואים, טינמיים, נצים ובזים.
גלריה

מאובן של שרך
סלע המכונה "הספינקס"
אדוארד אבי

| --- | --- |
אדוארד אבי
אדוארד אבי
 לידה:  29 בינואר 1927 פנסילבניה, ארצות הברית
 פטירה:  14 במרץ 1989 (בגיל 62) ארצות הברית
 מדינה:  ארצות הברית 
 לאום:  אמריקאי
 מקום לימודים:  אוניברסיטת ניו מקסיקו, אוניברסיטת ניו מקסיקו, אוניברסיטת ייל, אוניברסיטת אדינבורו, אוניברסיטת פנסילבניה 
 שפות היצירה:  אנגלית
 סוגה:  מסה רומן ריאליסטי
 זרם ספרותי:  סביבתנות, אקו-אנרכיזם 
 יצירות בולטות:  כנופיית המקלות בגלגלים
 הושפע מ:  אלדו לאופולד, פיוטר קרופוטקין, גארי סניידר, הנרי דייוויד תורו, A. B. Guthrie Jr. 
 פרסים והוקרה:  מלגת גוגנהיים (1975) 
 
אדוארד פול אבִּי (באנגלית: Edward Paul Abbey‏; 29 בינואר 1927 – 14 במרץ 1989) היה סופר ומסאי אמריקני, שנודע בתמיכתו בשימור הסביבה, בביקורתו על מדיניות הטיפול באדמות הציבור ובדעותיו הפוליטיות האנרכיסטיות. יצירותיו הידועות ביותר כוללות את הרומן "כנופיית המקלות בגלגלים", שצוטט כמקור להשראה לקבוצות של סביבתנים רדיקליים, וספרו האוטוביוגרפי "Desert Solitaire".
עבודתו בשירות הפארקים הלאומיים

בשנים 1956 ו-1957 עבד אבי כפקח עונתי במסגרת שירות הפארקים הלאומיים של ארצות הברית במונומנט הלאומי ארצ'ס (Arches National Monument כיום הפארק הלאומי ארצ'ס), סמוך לעיירה מואב. אבי עבד בתפקיד זה מאפריל עד ספטמבר כל שנה, ובתקופות אלו תחזק שבילים, קידם את פניהם של המבקרים, וגבה את התשלום עבור השימוש באתר הקמפינג. הוא התגורר בקרוון שסופק לו על ידי שירות הפארקים, כמו גם במבנה ללא קירות (ramada) שבנה בעצמו. בתקופת שהותו בארצ'ס צבר כמות גדולה של רשימות ורישומים ששימשו אחר-כך בסיס לספרו העיוני הראשון Desert Solitaire. בתקופה זו נולד ארון, בנו השני של אבי, באלבקרקי שבניו מקסיקו.
בשנות ה-60 של המאה ה-20 עבד אבי כפקח עונתי במונומנט הלאומי אורגן פייפ קקטוס (Organ Pipe Cactus National Monument – קקטוס צינור העוגב) בגבול שבין אריזונה למקסיקו. ב-1961 צולמה בניו מקסיקו גרסה קולנועית של הרומן השני שלו "הבוקר האמיץ" (The Brave Cowboy) שיצא לאור ב-1956. הסרט, על פי תסריט של דלטון טרמבו ובכיכובו של קירק דאגלס שרכש את זכויות ההסרטה של הספר והפיק את הסרט, יצא לאור ב-1962 כ"בודדים הם האמיצים" (Lonely Are the Brave). דאגלס אמר פעם שכשאבי ביקר באתר הסרט, הוא נראה וגם דיבר כל כך דומה לחברו גרי קופר שדאגלס היה מבולבל. עם זאת, יותר מ-25 שנים אחר-כך שאבי נפטר, כתב דאגלס שהוא מעולם לא פגש אותו, אלא התכתב איתו בלבד. ב-1981 עובד גם הרומן השלישי שלו "אש על ההר" (Fire on the Mountain) לסרט טלוויזיה באותו שם.
ב-16 באוקטובר 1965 נשא אבי לאישה את ג'ודי פפר (Judy Pepper) שליוותה אותו בעבודתו כפקח שמורה עונתית באוורגליידס של פלורידה ואחר כך כצופה אש בפארק הלאומי הגעשי לאסן. פפר נפרדה מאבי למשך תקופות ארוכות כאשר למדה באוניברסיטת אריזונה על מנת להשלים את לימודיה לתואר השני. בתקופות אלו נהג אבי לשכב עם נשים אחרות והדבר נודע לפפר בהדרגה ופגע בנישואיהם. ב-8 באוגוסט 1968 ילדה פפר בת, סוזנה "סוזי" מילדרד אבי. אבי רכש למשפחה בית בקניון סבינו (Sabino Canyon), בסמוך לעיר טוסון באריזונה. ג'ודי פפר מתה מלוקמיה ב-11 ביולי 1970, אירוע שריסק את אבי, וגרם לו להיכנס ל"התקפים של דיכאון ובדידות" במשך שנים. הוא הקדיש לג'ודי את ספרו "שמש שחורה" (Black Sun). עם זאת, הספר איננו רומן אוטוביוגרפי על יחסיו עם ג'ודי, אלא סיפור על אישה שאבי ניהל איתה רומן ב-1963. אבי סיים את כתיבת הטיוטה הראשונה של "שמש שחורה" ב-1968, שנתיים לפני שג'ודי נפטרה, והיה זה "סלע מחלוקת בנישואיהם".
ספרו הרביעי של אבי Desert Solitaire היה ספרו העיוני הראשון והוא יצא לאור ב-1968. בספר תיאר אבי את תקופת שהותו בארץ הקניונים של דרום-מזרח יוטה בשנים 1956–1957. ספר זה נחשב בין הטובים בסוגת ספרות הטבע האמריקנית, והושווה לספרו של אלדו לאופולד (Aldo Leopold) "אלמנך מחוז סנד" (A Sand County Almanac) ווולדן של הנרי דייוויד תורו. בספר מתאר אבי בצורה ססגונית את הנופים של דרום יוטה וההנאות שבבדידות כפקח שמורת טבע בכברת ארץ נידחת. בספר גולל אבי את ההרפתקאות שחווה בארץ הקניונים הסמוכה ובהרים, תקף את מה שכינה "תיירות מתועשת" והפיתוח שהביאה בכנפיה לפארקים הלאומיים ("מגרשי חנייה לאומיים"), יצא כנגד סכר קניון גלן ומתח ביקורת על נושאים מגוונים אחרים. ב-1973 נישא אבי לאשתו הרביעית רנה דאונינג (Renee Downing). אבל משום שנעדר תקופות ארוכות הם התגרשו אחרי ארבע שנות נישואים.
שנות חייו האחרונות

אבי פגש את אשתו החמישית והאחרונה, קלארק קארטרייט (Clarke Cartwright) ב-1978, והתחתן איתה ב-1982. ביחד נולדו להם שני ילדים, רבקה קלייר אבי (Rebecca Claire Abbey) ובנג'מין ק. אבי (Benjamin C. Abbey).
ב-1984 חזר אבי לאוניברסיטת אריזונה על מנת ללמד. בתקופה זו המשיך לעבוד על ספרו "קדמת השוטה" (Fool's Progress).
ביולי 1987 נסע למפגש שארגן "כדור הארץ תחילה!" (!Earth First), ארגון רדיקלי לשמירת הסביבה, בגדה הצפונית של הגרנד קניון. בהיותו שם ניהל ויכוח מר על דעותיו בנושא הגירה עם חברי קבוצה אנרכו-קומוניסטית המכונה "Alien Nation" (אומת הנכרים). אבי הקדיש פרק שלם בספר "היידיוק חי" (Hayduke Lives, ספר ההמשך ל"כנופיית המקלות בגלגלים") למאורעות שהתרחשו בזמן המפגש. בסתיו 1987 פרסם כתב העת Utne Reader מכתב ממארי בוקצ'ין שבו טען שאבי, גארט הרדין וחברים מהארגון "כדור הארץ תחילה!" הם גזענים ואקו-טרוריסטים. אבי נעלב עד עמקי נשמתו, תבע התנצלות פומבית, והצהיר שאיננו גזען או תומך בטרור. כל השלושה שבוקצ'ין כינה "גזענים" התנגדו להגירה בלתי חוקית לארצות הברית, בציינם שגידול באוכלוסייה יגדיל את הנזק לסביבה. בנוגע להאשמה ב"טרור אקולוגי", ענה אבי שהטקטיקות בהם תמך נועדו להגן כנגד הטרור שהוא חש שהופעל על ידי הממשל והתעשייה כנגד בעלי חיים והסביבה.
מוות וקבורה

אדוארד אבי מת ב-14 במרץ 1989, בגיל 62, בביתו בטוסון שבאריזונה. מותו נבע מסיבוכים שמקורם בניתוח. הוא סבל במשך ארבעה ימים מדימום בוושט שמקורו בדליות בוושט (esophageal varices), בעיה חוזרת ונשנית בקבוצה אחת של ורידים. בהפגינו חוש הומור, הוא הותיר הודעה לכל מי שישאל על מילותיו האחרונות: "אין תגובה". אבי גם השאיר הוראות מה לעשות בגופתו. הוא רצה שגופתו תושלך על קרקעית של משאית ותיקבר מהר ככל האפשר. הוא לא רצה שיחנטו אותו או שיקברו אותו בתוך ארון מתים. הוא העדיף במקום זאת, שגופתו תוכנס לתוך שק שינה ישן, וביקש שחבריו יתעלמו מכל חוקי המדינה בנוגע לקבורה. וכך כתב: "אני רוצה שגופתי תדשן את האדמה ותסייע לצמיחתו של קקטוס או ורד הצוקים או לענה או עץ". לגבי טקס הקבורה עצמו הכריז אבי "נאומים רשמיים אינם רצויים, אם כי המנוח לא יתערב אם מישהו יחוש דחף לנאום. אבל דאגו שהכול יהיה פשוט וקצר". הוא דרש אש רובים ומוזיקה של חמת חלילים, טקס אשכבה עליז ורועש, "ומבול של בירה ואלכוהול! והרבה שירה, ריקודים, פטפוטים, צרחות, צחוקים והתעלסויות".
במאמר בכתב העת Outside, המוקדש לטיולים בחיק הטבע תואר כיצד כיבדו חבריו את בקשתו:
"הפעם האחרונה שאד חייך הייתה כשאמרתי לו שהוא עומד להיקבר", אמר דאג פיקוק (Doug Peacock) צלבן סביבתני בחוג הפנימי של אדוארד אבי. ב-14 במרץ 1989, היום שבו מת אבי מדימום בוושט בגיל 62, עטף פיקוק, יחד עם חברו, ג'ק לאופלר (Jack Loeffler), חמיו, טום קרטרייט (Tom Cartwright) וגיסו, סטיב פרסקוט (Steve Prescott) את גופתו של אבי בשק השינה הכחול שלו, ארזו אותה יחד עם קרח יבש, והעמיסו את קקטוס אד על הטנדר של לאופלר. לאחר עצירה בחנות משקאות בטוסון לשם קניית חמישה ארגזים של בירה, וקצת בקבוקי ויסקי על מנת לשפוך על הקבר, הם נסעו למדבר. החבורה חפשה את המקום הנכון במשך כל היום ולבסוף פנתה לכביש משובש ארוך, נסעה עד סופו, והחלה לחפור. באותו לילה הם קברו את אד והרימו כוס לחייו של איש שימור הסביבה גלוי הלב והקוצני ביותר של אמריקה.
גופתו של אבי נטמנה במדבר קבסה פרייטה (Cabeza Prieta Desert – מספרדית "ראש כהה") במחוז פימה באריזונה, היכן ש"לעולם לא תמצאו אותו". החברים חקקו ציון על סלע קרוב, שבו נכתב:
EDWARD

PAUL

ABBEY

1927—1989

אין תגובה
בסוף מרץ התאספו כ-200 מידידו של אבי בסמוך למונומנט הלאומי סגווארו (Saguaro National Monument, חמש שנים אחר-כך הועלה לדרגת פארק לאומי) בסמוך לטוסון וערכו את טקס האשכבה כפי שביקש. טקס אשכבה נוסף גדול הרבה יותר נערך במאי בסמוך לפארק הלאומי ארצ'ס שהיה חביב על אבי, שבו נאמו אנשי איכות סביבה ידועים דוגמת ונדל ברי (Wendell Berry) וטרי טמפסט ויליאמס (Terry Tempest Williams).
סרטים תיעודיים

"Wrenched" (השם הוא פרפרזה על השם באנגלית של הספר כנופיית המקלות בגלגלים) – הוא סרט דוקומנטרי מ-2013 הממשיך מהנקודה שבה הסתיים הרומן "כנופיית המקלות בגלגלים", כשהוא מתאר את מורשת אבי בדמות תנועת הסירוב הסביבתנית. הסרט היה קרוי במקור "קווים לאורך החול" ('Lines Across The Sand).
"Edward Abbey: A Voice in the Wilderness" (אדוארד אבי: "קול בישימון") הוא סרט דוקומנטרי זוכה פרסים בבימויו של אריק טמפל (Eric Temple) ובהפקה של PBS.
יצירותיו

אבי הושפע מכתיבתם של אלדו לאופולד (Aldo Leopold), הנרי דייוויד תורו, גארי סניידר (Gary Snyder), פיוטר קרופוטקין וא.ב. גתרי (A.B. Guthrie, Jr.). אף שהושווה פעמים רבות לסופרים כדוגמת תורו ואלדו לאופולד, לא ביקש אבי להיות מסומן כסופר טבע, באומרו שהוא לא הבין "מדוע כל כך הרבה רוצים לקרוא על העולם שבחוץ, כשהרבה יותר מעניין פשוט לצאת להליכה בלב העניין". הנושא שעניין את אבי יותר מכל היה המאבק לחירות אישית כנגד המדינה הטוטליטרית הטכנו-תעשייתית, כשהוא מציב את הטבע הבראשיתי כרקע לאתר שבו יתנהל מאבק זה. מרבית יצירותיו של אבי מבקרות את שירות הפארקים ואת החברה האמריקנית בשל הסתמכותה על טכנולוגיה וכלי רכב ממונעים. הוא רצה לשמר את הישימון כמקלט לבני האדם והאמין שהמודרניזציה גרמה לנו לשכוח את מה שבאמת חשוב בחיים.
בנגע לסגנון הכתיבה מציין אבי: ”אני כותב בכוונה בצורה פרובוקטיבית ובסגנון מזעזע משום שאני אוהב להבהיל אנשים. אני מקווה לעורר אנשים. אין לי כל רצון פשוט להרגיע או למצוא חן. אני אעדיף להסתכן ולגרום לאנשים לכעוס מאשר לגרום להם להירדם. ואני מנסה לכתוב בסגנון שהוא גם מבדר בנוסף להיותו פרובוקטיבי. קשה לי להישאר רציני למשך יותר מחצי דף כל פעם”. אבי חש שזה חובתם של כל הסופרים ”לומר את האמת – בייחוד אמת שאיננה פופולרית. בייחוד אמת המעליבה את רבי העוצמה, את העשירים, את המבוססים היטב, את המסורתיים, את המיתיים”
אבי הפך למושא של מחלוקת עזה בשל חספוסו, התנגדותו לאנתרופוצנטריות וכתיבתו הבוטה. הסופר ונדל ברי טען שהקבוצות של איכות הסביבה המרכזיות מתחו ביקורת באופן קבוע על אבי משום שאבי ניסה דרך קבע לקדם עמדות שנויות במחלוקת שהיו שונות מאוד מאלו שציפו תהיינה לאנשי איכות הסביבה.
פעמים רבות נטען שכתביו של אבי שיחקו תפקיד משמעותי בהאצת הקמת "כדור הארץ תחילה!". הספר "כנופיית המקלות בגלגלים" נתן השראה לאנשי שימור הסביבה המתוסכלים מקבוצות שימור הסביבה המרכזיות ומה שראו כפשרות שאינן מתקבלות על הדעת. "כדור הארץ תחילה!" נוסד עקב כך ב-1980, כארגון המנסה לקדם את רעיון החבלה האקולוגית או "המקלות בגלגלים". אף שאבי לא הצטרף רשמית לקבוצה, הוא התחבר עם רבים מחבריה, ומדי פעם תרם מאמר לארגון.
יצירותיו > יצירותיו > סיפורת

Jonathan Troy (1954) (ISBN 1-131-40684-2)
The Brave Cowboy (1956) (ISBN 0-8263-0448-6)
Fire on the Mountain (1962) (ISBN 0-8263-0457-5)
Black Sun (1971) (ISBN 0-88496-167-2)
The Monkey Wrench Gang (1975) (ISBN 0-397-01084-2) – הספר תורגם לעברית כ"כנופיית המקלות בגלגלים" על ידי מתן קמינר. ויצא לאור בהוצאת בבל, 2010
Good News (1980) (ISBN 0-525-11583-8)
The Fool's Progress (1988) (ISBN 0-8050-0921-3)
Hayduke Lives (1989) (ISBN 0-316-00411-1)
Earth Apples: The Poetry of Edward Abbey (1994) (ISBN 0-312-11265-3)
יצירותיו > יצירותיו > ספרי עיון

Desert Solitaire: A Season in the Wilderness (1968) (ISBN 0-8165-1057-1)
Appalachian Wilderness (1970)
Slickrock (1971) (ISBN 0-87156-051-8)
Cactus Country (1973)
The Journey Home (1977) (ISBN 0-525-13753-X)
The Hidden Canyon (1977)
Abbey's Road (1979) (ISBN 0-525-05006-X)
Desert Images (1979)
Down the River (with Henry Thoreau & Other Friends) (1982) (ISBN 0-525-09524-1)
In Praise of Mountain Lions (1984)
Beyond the Wall (1984) (ISBN 0-03-069299-7)
One Life at a Time, Please (1988) (ISBN 0-8050-0602-8)
A Voice Crying in the Wilderness: Notes from a Secret Journal (1989)
Confessions of a Barbarian: Selections from the Journals of Edward Abbey, 1951–1989 (1994) (ISBN 0-316-00415-4)
יצירותיו > יצירותיו > אנתולוגיות

Slumgullion Stew: An Edward Abbey Reader (1984)
The Best of Edward Abbey (1984)
The Serpents of Paradise: A Reader (1995)
לקריאה נוספת

Abbey, Edward (2010). "Earth First! and The Monkeywrench Gang".  In Keller, David R. (ed.). Environmental Ethics: The Big Questions. John Wiley & Sons. ISBN 978-1-4051-7639-2.
Cahalan, James M. (2003). Edward Abbey: A Life. University of Arizona Press. ISBN 978-0-8165-2267-5.
Foreman, Dave (1992). Confessions of an Eco-Warrior. Crown Publishing. ISBN 0-517-88058-X.
Knott, John Ray (2002). "Edward Abbey and the Romance of the Wilderness". Imagining wild America. University of Michigan. ISBN 978-0-472-06806-7.
Lane, Belden C. (2002). "Mythic Landscapes: The Desert Imagination of Edward Abbey". Landscapes of the sacred: geography and narrative in American spirituality. JHU Press. ISBN 978-0-8018-6838-2.
Meyer, Kurt A. (1987). Edward Abbey: freedom fighter, freedom writer. University of Wyoming Press.
Quigley, Peter, ed. (1998). Coyote in the maze: tracking Edward Abbey in a world of words. University of Utah Press. ISBN 978-0-87480-563-5.
Ronald, Ann (2003). "The Nevada Scene Through Edward Abbey's Eyes". Reader of the purple sage: essays on Western writers and environmental literature. University of Nevada Press. ISBN 978-0-87417-524-0.
Slovic, Scott (1992). ""Rudolf the red knows rain, dear": The Aestheticism of Edward Abbey". Seeking awareness in American nature writing: Henry Thoreau, Annie Dillard, Edward Abbey, Wendell Berry, Barry Lopez. University of Utah Press. ISBN 978-0-87480-362-4.
Wild, Peter (1999). "Edward Abbey: Ned Ludd Arrives on the Desert". The opal desert: explorations of fantasy and reality in the American Southwest. University of Texas Press. ISBN 978-0-292-79129-9.
הערות שוליים

↑  Edward Abbey: (1927-1989)
1 2 3  Peterson, David (2003). Confessions of a barbarian: selections from the journals of Edward Abbey
↑  The New West of Edward Abbey
↑  Bishop, James, Epitaph for a desert anarchist: the life and legacy of Edward Abbey
↑  Don Scheese ,Nature writing: the pastoral impulse in America
↑  FBI response to Freedom of Information Act request for its file on Abbey
↑  Toward Ecotopia: Edward Abbey and Earth First!
↑  The fretful Birth of the New Western
↑  Adventures with Ed: A Portrait of Abbey
↑  Bedrock and paradox: the literary landscape of Edward Abbey
↑  In Search of a More Human Nature": Wendell Berry's Revision of Thoreau's Experiment
↑  Earth first!: environmental apocalypse
↑  Adventures with Ed: A Portrait of Abbey
↑  מנאום לפעילי איכות הסביבה במיסולה שבמונטנה ובקולורדו, שהתפרסם ב-High Country News‏ (24 בספטמבר 1976) בכותרת "שמחו, חברי לספינה, שמחו", כפי שצוטט ב-Saving Nature's Legacy : Protecting and Restoring Biodiversity‏ (1994) מסת"ב 1-55963-248-8
↑  Epilogue: Remembering Edward Abbey
↑  Edward Abbey: (1927-1989)
↑  Forever Wild
↑  The nearby faraway: a personal journey through the heart of the West
↑  הקדימון של הסרט
↑  'Lines Across The Sand
↑  Epitaph for a desert anarchist: the life and legacy of Edward Abbey
↑  Nature's kindred spirits: Aldo Leopold, Joseph Wood Krutch, Edward Abbey, Annie Dillard, and Gary Snyder
↑  Monkeywrenching, Environmental Extremism, and the Problematical Edward Abbey
↑  Words from the land: encounters with natural history writing
↑  The wild and the domestic: animal representation, ecocriticism, and western American literature
↑  Resacralizing Earth: Pagan Environmentalism and the Restoration of Turtle Island
| --- | --- |
בקרת זהויות :  NLI: 987007257323805171  PLWABN: 9810623979405606  BNE: XX4729999  BnF: cb11887952r (data)  CiNii: DA06277674  GND: 119231751  ICCU: VEAV029609  ISNI: 0000 0001 1804 3912  LCCN: n78093802  NDL: 00461973  NKC: xx0002624  NLA: 35000141  NLK: KAC201861456  NTA: 071358560  SNAC: w6c829cd  SUDOC: 02667596X  Trove: 784401  VIAF: 85322062   WorldCat (עם VIAF): 85322062 
אבי עבד במשך זמן מה כפקח בפארק שהפך אחר כך לפארק הלאומי ארצ'ס סמוך לעיירה מואב
אייפון XS

| --- | --- |


אייפון Xs Max כסוף
 מידע כללי
 סוג:  סדרת דגמי טלפון חכם 
 מפתח:  אפל 
 יצרן:  פוקסקון
 תאריך הפצה:  12 בספטמבר 2018
 תאריך הפסקת שיווק:  10 בספטמבר 2019 
 סדרה:  אייפון 
 הקודם בסדרה:  אייפון X 
 הבא בסדרה:  אייפון 11 פרו 
 מידע טכני
 מערכת הפעלה:  iOS 13
 נפח אחסון:  64, 256 או 512 GB
 זיכרון:  64 גיגה-בית 
 מסך:  אייפון Xs: 5.8 אינץ' (150 מ"מ), 2436x1125 px אייפון Xs Max: 6.5 אינץ' (170 מ"מ), 2688x1242 px כל הדגמים:  458ppi, Super Retina HD: OLED, 625 cd/m² max. 3D Touch
 מצלמה:  אחורית: מערך מצלמות כפול ברזולוציה של 12 מגה פיקסל קדמית: 7 מגה פיקסל
 סוללה:  2,800 מילי אמפ"ש 
 מידות
 רוחב:  70.9 מ"מ 
 גובה:  143.6 מ"מ 
 עובי:  7.7 מ"מ 
 משקל:  177 ג' 
 צורה:  מלבן עם פינות מעוגלות
 www.apple.com/iphone-xs
 
אייפון XS (באנגלית: iPhone Xs) ואייפון Xs מקס (באנגלית: iPhone Xs Max; האות X נהגית כ"עשר") הם טלפונים חכמים בעלי מסך מגע מסוג אייפון של חברת אפל, המהווים את דור ההמשך לאייפון X שהושק שנה קודם לכן. המכשירים הוכרזו ב-12 בספטמבר 2018, לצד מכשיר האייפון XR תחת הסלוגן "Welcome to the big screens" בתיאטרון סטיב ג'ובס באפל פארק שבקופרטינו, על ידי מנכ"ל החברה, טים קוק. המכשירים שוחררו רשמית ב-21 בספטמבר 2018.